ORDE do 28 de novembro de 2008 pola que se aproban as bases e se procede á convocatoria de cinco bolsas de colaboración en diversos proxectos de museísmo pedagóxico, que se están a desenvolver no Museo Pedagóxico de Galicia (Mupega).
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 04/12/2008

O Decreto 114/1982, do 1 de setembro, sobre asunción de transferencias en materia educativa, establece que as competencias transferidas en virtude do Real decreto 1763/1982, do 24 de xullo, sobre o traspaso de funcións e servizos da Administración do Estado á Comunidade Autónoma de Galicia en materia de educación, serán exercidas pola Consellería de Educación e Ordenación Universitaria; entre esas competencias figuran a elaboración e desenvolvemento de proxectos de experimentación e investigación educativos.
Dentro do plan de actividades da Consellería de Educación e Ordenación Universitaria para o ano 2008, figura a convocatoria pública de bolsas de investigación e colaboración para realizar proxectos concretos sobre museísmo pedagóxico.
O seu outorgamento enmárcase dentro das funcións atribuídas á Consellería de Educación e Ordenación Universitaria no artigo 3 do Decreto 268/2000, do 2 de novembro (DOG do 13 de novembro), polo que se crea o Museo Pedagóxico de Galicia, coa finalidade de recuperar, estudar, mostrar e difundir o legado pedagóxico da nosa comunidade autónoma.
Na súa virtude, apróbanse as seguintes bases:
Primeira.-Obxecto.
Esta orde ten por obxecto aprobar as bases e proceder á convocatoria de cinco bolsas de colaboración nos proxectos concretos de museísmo pedagóxico que se están a desenvolver no Museo Pedagóxico de Galicia, (en adiante Mupega), e que se detallan no anexo I á presente orde.
Segunda.-Orzamento e contía das bolsas.
A Consellería de Educación e Ordenación Universitaria financiará estas bolsas con cargo á aplicación orzamentaria 09.01.421A.480.0 dos orzamentos xerais da Comunidade Autónoma de Galicia para o ano 2009, cunha contía total de cincuenta e cinco mil catrocentos corenta euros (55.440), para a que existe crédito adecuado e suficiente no proxecto de orzamentos para 2009, tramitándose como expediente anticipado de gastos e supeditado á aprobación definitiva dos orzamentos.
O importe das bolsas incluirá:
-Unha asignación mensual de 900 euros, coa retención fiscal que corresponda, que será incompatible con calquera outra axuda ou actividade remunerada.
-Seguro de asistencia médica e seguro combinado de accidentes.
-O pagamento da bolsa realizarase mensualmente, logo do informe do coordinador científico do Mupega, sempre que as actividades se desenvolvan con normalidade e de acordo coas bases establecidas, tendo en conta que co último pagamento deberán presentar declaración do conxunto de todas as solicitudes, efectuadas ou concedidas, para un mesmo proxecto, perante as administracións públicas competentes ou outros entes públicos.
Terceira.-Duración.
A duración da bolsa será de 12 meses, comprendidos entre 1 de xaneiro de 2009 ata o día 31 de decembro de 2009, e poderase prorrogar ata un máximo total, incluídas as prórrogas, de tres anos, á vista do labor realizado polo/a bolseiro/a, sempre que o proxecto a que estea vinculado non estea rematado e así o permitan as dispoñibilidades orzamentarias.
A data de incorporación ao centro será dentro dos dez días seguintes ao da notificación da adxudicación. As/os bolseiras/os que non se incorporen no prazo establecido perderán os dereitos inherentes á bolsa concedida, salvo causa xustificada de atraso apreciada polo coordinador científico do Mupega.
Cuarta.-Requisitos dos solicitantes.
a) Posuír a nacionalidade española ou ser nacional dun país membro da Unión Europea.
b) Estar en posesión da titulación académica que en cada proxecto do anexo I se especifica
c) Contar cun expediente académico persoal con nota media igual ou superior a 1,5000.
d) Coñecemento da lingua galega no nivel de perfeccionamento.
e) Coñecemento das linguas inglesa ou francesa a nivel medio.
f) Non poderán participar nesta convocatoria persoas que, reunindo estes requisitos, resultasen beneficiarias dunha bolsa ou contrato en concursos anteriores do Mupega.
Quinta.-Solicitudes, documentación e prazo de presentación.
a) As solicitudes, no modelo que se xunta como anexo II, irán dirixidas ao secretario xeral da Consellería de Educación e Ordenación Universitaria, e entregaranse no rexistro xeral da Xunta de Galicia, ou ben en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
b) A presentación de solicitude comportará a autorización do solicitante para que o órgano concedente obteña de forma directa a acreditación do cumprimento das súas obrigas tributarias coa Administración do Estado e coa Administración da Comunidade Autónoma de Galicia, polo que queda liberado o solicitante de achegar a correspondente certificación.
c) Cada solicitante presentará unha única solicitude e poderá solicitar e un máximo de dúas modalidades de bolsa, indicando no impreso de solicitude, de ser o caso, a orde de preferencia. A presentación de máis dunha solicitude ou a elección de máis de dúas opcións invalidará todas as presentadas.
d) O prazo de presentación de solicitudes será de corenta (40) días naturais, contados a partir do seguinte ao da publicación desta convocatoria no DOG.
e) Documentación que hai que presentar xunto coa solicitude:
-Fotocopia compulsada do título universitario requirido no anexo I
-Certificación académica oficial ou copia compulsada, na que figure a nota media simple do expediente académico, obtida de acordo co baremo establecido na resolución da Consellería de Educación e Ordenación Universitaria do 15 de marzo de 2005, DOG do 23 de marzo. A nota media terá en conta a totalidade dos créditos ou materias superadas e, nun procedemento único de cálculo que inclúa todas as materias de primeiro e segundo ciclo, así coma os créditos asignados no plan de estudos.
Os/as solicitantes que teñan cursado os seus estudos en universidades non pertencentes ao sistema universitario de Galicia e posúan certificación académica nun idioma distinto do galego ou castelán, deberán acompañala da correspondente tradución xurada. A certificación indicará: cualificacións máxima e mínima do sistema de avaliación correspondente, cualificación mínima necesaria para aprobar, número de convocatorias esgotadas e cualificacións obtidas en cada unha das convocatorias.
-Certificación da participación en proxectos de investigación similares aos convocados, onde conste o período da participación.
-Título acreditativo do coñecemento da lingua galega no nivel de perfeccionamento.
-Título acreditativo do coñecemento das linguas inglesa ou francesa
-Fotocopia do DNI ou pasaporte.
-Declaración xurada comprometéndose a renunciar, se fose seleccionado, á percepción doutras remuneracións, bolsas ou axuda, e tamén de que cumpre os requisitos exixidos polo artigo 10 da Lei 9/2007, do 13 de xuño, de subvencións de Galicia.
-Declaración do conxunto de todas as solicitudes, efectuadas ou concedidas, para un mesmo proxecto, perante as administracións públicas competentes ou outros entes públicos.
-Diploma de estudos avanzados e tese doutoral, de ser o caso
Todos os documentos deberán ser orixinais ou copias cotexadas.
Os servizos da secretaría xeral procederán a revisar as solicitudes presentadas e daráselle, de ser o caso, un prazo de 10 días para emendar a falta de documentación.
Transcorridos ese prazo sen que se corrixa a falta de documentación considerarase que o/a interesado/a desiste da súa petición e arquivaranse os devanditos expedientes, logo de resolución nos termos previstos no artigo 42.1º da Lei 30/1992, do 26 de novembro, de réxime xurídico das administracións públicas e do procedemento administrativo común.
Sexta.-Baremación.
A valoración total de cada expediente de solicitude poderá acadar a puntuación máxima de 10,5 puntos, tendo en conta o seguinte:
Expediente académico: ata un máximo de 4 puntos
-As notas medias do expediente académico persoal serán calculadas de acordo co baremo establecido na resolución da Consellería de Educación e Ordenación Universitaria do 15 de marzo de 2005, DOG do 23 de marzo. A nota media terá en conta a totalidade dos créditos ou asignaturas superadas e, nun procedemento único de cálculo que inclúa todas as asignaturas de primeiro e segundo ciclo así coma os créditos asignados no plan de estudos.
-Diploma de estudos avanzados: 1 punto.
-Tese doutoral: 1,5 puntos.
-Participación en proxectos de investigación: 0,25 puntos por cada mes ou fracción e ata un máximo de 4 puntos.
En caso de empate na puntuación total obtida terase en conta en primeiro lugar a nota media do expediente académico e de existir empate na citada nota media do expediente académico persoal, procederase ao desempate, de acordo coa seguinte orde de prelación: menor número de suspensos; de persistir o empate, o maior número de matrículas de honra; de persistir o empate, o maior número de sobresaíntes.
De persistir o empate terase en conta a puntuación obtida na epígrafe de proxectos de investigación.
Non se valorarán aqueles méritos alegados polos solicitantes nas súas instancias que non estean acreditados documentalmente.
Sétima.-Comisión de valoración.
A selección dos/as candidatos/as será realizada por unha comisión presidida polo coordinador científico do Mupega, e composta por dous vogais, un deles será o/a titular do Servizo de Coordinación Administrativa da Secretaría Xeral da Consellería de Educación e Ordenación Universitaria e outro un asesor do Mupega, que será nomeado polo presidente da comisión. Actuará como secretario un funcionario da secretaría xeral.
A comisión de selección, unha vez baremadas as solicitudes conforme o establecido na base sexta da presente convocatoria, convocará a unha entrevista os 10 solicitantes de cada modalidade de bolsa que obtiveran a maior puntuación total para valorar os seus coñecementos sobre o tema de investigación, e poderá outorgarlle unha puntuación máxima de ata 2 puntos.
Unha vez realizadas as entrevistas, a comisión procederá a asignar as bolsas aos candidatos que obtiveran maior puntuación total do expediente e entrevista, de ser o caso, establecendo unha lista de suplentes de 5 bolseiros por cada modalidade de bolsa ordenada por puntuación total.
Oitava.-Resolución e publicación.
A resolución de concesión das bolsas, por parte da conselleira de Educación e Ordenación Universitaria, publicarase no Diario Oficial de Galicia, pola que se entenderán notificados/as, para todos os efectos os/as beneficiarios/as e na páxina web da Consellería de Educación e Ordenación Universitaria,
http://www.edu.xunta.es
, mediante relación nominal dos/as beneficiarios/as e suplentes.
As solicitudes non incluídas na resolución de concesión entenderanse desestimadas e publicaranse na páxina web mencionada e no taboleiro de anuncios da citada consellería coa indicación expresa dos motivos de exclusión, pola que se entenderán notificados os/as solicitantes, de conformidade co artigo 54 da Lei 30/1992, do 26 de novembro, de réxime xurídico das administracións públicas e do procedemento administrativo común.
Os/as solicitantes excluídos/as terán un prazo de dous meses a partir da publicación da concesión das bolsas no Diario Oficial de Galicia para recuperar a documentación presentada.
Contra esta resolución, que esgota a vía administrativa, os/as interesados/as poderán interpoñer recurso potestativo de reposición perante a conselleira de Educación e Ordenación Universitaria no prazo dun mes a partir do día seguinte ao da publicación da resolución no DOG, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben directamente recurso contencioso-administrativo no prazo de dous meses ante a Sala do Contencioso-Administrativo do Tribunal Superior de Xustiza de Galicia, de acordo co establecido na Lei 29/1998, do 13 de xullo, reguladora da xurisdición contencioso-administrativa.
O prazo máximo para resolver as solicitudes correspondentes ás accións especificadas nesta orde será de seis meses, contados a partir da publicación desta convocatoria no Diario Oficial de Galicia. O vencemento do prazo máximo sen que sexa notificada a resolución lexítima os interesados para entender desestimada por silencio administrativo a solicitude de concesión da subvención.
Novena.-Incompatibilidades, obrigas e cumprimento.
a) Estas bolsas son incompatibles con outras bolsas ou axudas financiadas con fondos públicos ou privados, así como soldos ou salarios que impliquen vinculación contractual ou estatutaria do bolseiro/a ou calquera tipo de ingresos pola prestación de servizos profesionais ou a realización de traballo remunerado.
b) Os/as bolseiros/as permanecerán na sede do Mupega, en horario habitual de presenza de mañá e/ou tarde, segundo as necesidades dos proxectos a criterio do coordinador científico do Mupega
c) A conselleira de Educación e Ordenación Universitaria poderá conceder, por unha vez, a interrupción da bolsa por petición razoada do/a interesado/a, logo do informe do coordinador científico do Mupega. A interrupción non poderá ser nunca superior a 3 meses ao longo da duración da bolsa e as posibles renovacións, e non darán lugar, en ningún caso, á posibilidade de recuperar o período interrompido. O/a interesado/a nesta interrupción temporal da bolsa non terá dereito a percibir as mensualidades correspondentes ao período que dure a súa interrupción.
Se algún/algunha dos/as beneficiarios/as destas bolsas decidise renunciar a ela, fose seleccionado para outra bolsa, axuda ou proxecto, ou se producise algunha circunstancia determinante de incompatibilidade con esta bolsa, deberá comunicarllo ao secretario xeral da Consellería de Educación e Ordenación Universitaria, que procederá á suspensión da bolsa correspondente. A bolsa vacante poderá ser adxudicada ao candidato/a seguinte da lista de suplentes sempre que as necesidades do proxecto sigan sendo as mesmas. En tal caso, o período máximo de que poderá beneficiarse o/a segundo/a candidato/a non poderá exceder do prazo de tres anos contados a partir da data do primeiro nomeamento.
d) Os/as beneficiarios/as teñen a obriga de facilitar toda a información que lles sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control de destino das bolsas así como as demais que deriven do artigo 45 da Lei 9/2007, do 13 de xuño, de subvencións de Galicia.
e) O incumprimento por parte do/a bolseiro/a de calquera das condicións recollidas nesta orde e demais normas aplicables, poderá constituír causa determinante de revogación da axuda e do reintegro total ou parcial polo/a beneficiario/a das cantidades percibidas xunto cos xuros de demora que lle puideran corresponder en cada caso, en aplicación do disposto nos artigos 33 e seguintes da Lei 9/2007, do 13 de xuño, de subvencións de Galicia, no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
f) Unha vez finalizada a bolsa presentarase un informe da actividade realizada, co visto e prace do coordinador científico do Mupega.
Décima.-Aceptación das bolsas.
Unha vez recibidas as notificacións de concesións das bolsas polos/as beneficiarios/as, estes, no prazo de cinco días naturais, comunicarán por escrito ao Mupega a aceptación ou renuncia a elas. Se transcorridos eses cinco días non se fixese a manifestación en ningún sentido, entenderase como renuncia á bolsa.
Disposicións adicionais
Primeira.-A presentación da solicitude da bolsa comportará a autorización á Consellería de Educación e Ordenación Universitaria para:
a) Facer públicos nos rexistros regulados no Decreto 132/2006, do 27 de xullo, polo que se regulan os rexistros públicos creados no artigos 44 e 45 da Lei 7/2005, do 29 de decembro, dos orzamentos xerais da Comunidade Autónoma de Galicia para o ano 2006, os datos relevantes referidos ás axudas e subvencións recibidas así como as sancións impostas cando proceda.
b) A reserva que o peticionario poida facer no sentido de non autorizar a obtención de datos ou a publicidade dos datos nos rexistros, que en todo caso terá que se expresar, poderá dar lugar á exclusión do proceso de participación para obter a axuda ou subvención ou, noutro caso, á revogación do acto de outorgamento e, se procede, ao reintegro do importe concedido.
c) De conformidade co artigo 13.4º da Lei 4/2006, do 30 de xuño, de transparencia e de boas prácticas na administración pública galega, e co disposto no artigo 15.2º c) da Lei 9/2007, do 13 de xuño, de subvencións de Galicia, a consellería publicará na súa páxina web oficial a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
Segunda.-Toda alteración das condicións tidas en conta para a concesión da subvención, e en todo caso a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión, segundo prevé o artigo 17.4º da Lei 9/2007, do 13 de xuño, de subvencións de Galicia.
Terceira.-A concesión das bolsas reguladas nesta orde terá como límite global o crédito asignado nos orzamentos para este fin
Cuarta.- Esta convocatoria poderá ser impugnada mediante recurso potestativo de reposición ante a conselleira de Educación e Ordenación Universitaria no prazo dun mes a partir do día seguinte ao da publicación da resolución no DOG, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben directamente recurso contencioso-administrativo no prazo de dous meses ante a Sala do Contencioso-Administrativo do Tribunal Superior de Xustiza de Galicia, de acordo co establecido na Lei 29/1998, do 13 de xullo, reguladora da xurisdición contencioso-administrativa.
Quinta.-A condición de bolseiro/a non dará lugar a relación contractual ningunha, nin laboral nin administrativa, coa Xunta de Galicia.
Disposicións derradeiras
Primeira.-Facúltase o titular da Secretaría Xeral da Consellería de Educación e Ordenación Universitaria para adoptar os actos e medidas necesarios para a aplicación desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 28 de novembro de 2008.
Laura Sánchez Piñón
Conselleira de Educación e Ordenación Universitaria
Ver referencia pdf "23600D007P019.PDF"